internet vaartha 120 Views
మొదటి త్రైమాసికంలో 306.30 కోట్లు
న్యూఢిల్లీ : ప్రభుత్వ రంగంలోని పంజాబ్‌ నేషనల్‌ బ్యాంకు ఇటీవలి కాలంలో ఉన్న నష్టాలను రికవరీ చేసుకుని లాభాల బాటపట్టింది. లాభాలు నమోదు చేసినప్పటికీ ప్రతి త్రైమాసికంలోను ఎంతోకొంత పతనం చూపించే పిఎన్‌బి తొలిసారి లాభాల్లో నడిచింది. నికరలాభం 306.30 కోట్లుగా ఉన్నట్లు క్రటించింది. ప్రభుత్వరంగ బ్యాంకుకు వాస్తవంగా ఇదొక రికవరీ మూడ్‌ అని చెప్పాలి. మార్చినెల త్రైమాసికంలో బ్యాంకు 5367 కోట్ల నికరనష్టం చవి చూసింది. భారీ నష్టం నుంచి కోలుకుని లాభాల్లోనికి మారడం భారత బ్యాంకింగ్‌ చరిత్రలో భారీ రికవరీ అనే చెప్పాలి. మొదటి త్రైమాసికంలో గత ఏడాది 720.71 కోట్ల నికరలాభం ప్రకటించింది. మొత్తం ఆదాయవనరులపరంగా చూస్తే 13,930 కోట్లుగా ఉన్నాయి. జనవరి-మార్చి త్రైమాసికంలో ఉంచిన 13,276 కోట్లతో పోలిస్తే కొంత పెరిగింది. బ్యాంకుఎండి సిఇఒ ఉషా అనంతసుబ్రహ్మణ్యం మొదటిత్రైమాసికం రికవరీలకు ఎక్కువ ప్రాధా న్యత లభించిందని, తక్కువఖర్చు డిపాజిట్లు, ట్రెజరీ లాభాలు బ్యాంకు లాభదాయకతను పెంచినట్లు వివరించారు. ఆరువేల కోట్ల రూపాయల రికవరీలు జరిగాయని వీటిలో నగదు రికవరీ 4825కోట్లుగా ఉందని వివరించారు. రెండో త్రైమాసికంలో కూడా రికవరీలు 1400 కోట్ల వరకూ ఉన్నట్లు తెలిపారు. ప్రస్తుతం రికవరీలకు ఎక్కువ ప్రాధాన్యతనిస్తున్నట్లు తెలిపారు. వచ్చే త్రైమాసికాల్లో కూడా ఇదేధోరణి ఉంటుందన్నారు. క్షేత్రస్థాయిలో రికవరీల పెంపునకు ఎక్కువ ఉత్సాహం కనిపిస్తోందని వివరించారు. పంజాబ్‌ నేషనల్‌ బ్యాంకు త్రైమాసికంలో ట్రెజరీ లాభాలు 601 కోట్లుగా ఉన్నాయి. 727 కోట్ల రికవరీలు రద్దయిన తర్వాత ట్రెజరీ లాభాలు, రికవరీలు మరింత మెరుగుపడటం కనిపించింది. పంజాబ్‌ నేషనల్‌ బ్యాంకు షేర్లు 130.75 రూపాయల వంతున ట్రేడింగ్‌ జరిగాయి.